Uganda ku mulembe gwa Idi Amin okuva mu lukumi mu lwenda nsanvu mu gumu okutuuka mu lukumi mu lwenda nsanvu mu mwenda. Oluvannyuma lw’amagye okuwamba obuyinza nga abiri mu ttaano Ogwolubereberye lukumi mu lwenda nsanvu mu gumu, Obote yafuumuulwa okuva mu ntebe y'Obwapulezidenti, olwo nnakyemalira Idi Amin ne yeddiza obuyinza. Amin yafuga eggwanga lya Uganda ng'akozesa amagye okumala ebbanga lya myaka munaana era n’atta abantu bangi mu ggwanga ng’afa kimu kweremeza mu buyinza. Mu lukumi mu lwenda nsanvu mu ebiri ng'ayita mu nkola gye yayita ey’okuddiza Abafirika ebyabwe, Amin yagoba Abayindi abasukka mu mitwalo ena ne bafuluma Uganda ku ppaasipooti y'Obwakabaka bwa Bungereza. Abayindi abali eyo mu kasanvu baayitibwa ne baweebwa obubudamu mu ggwanga lya Kanada. Abakkiriza omukisa guno baali batono era okubala abantu okwategekebwa mu mwaka gwa bbiri mukaaga kwalaga nti mu Kanada mwalimu abantu enkumi ssatu mu bisatu abaalina ensibuko mu ggwanga lya Uganda. Okufiirwa Abayindi bano abaali empagi-luwaga mu byobusuubuzi bya Uganda kwaleka ebyenfuna bya Uganda nga byonoonese. Emyaka omunaana egy'obufuzi bwa Amin gyalimu okusereba mu byenfuna, okwawukana mu bantu n'okulinnyirira eddembe ly’obuntu. Abacholi n’Abalaŋo abasangibwa mu Bukiikakkono bwa Uganda be bamu ku bantu abaasinga okutulugunyizibwa ku mulembe gwa Amin nga balangirwa okuwagira Obote mu kiseera we yabeerera mu bukulembeze. Mu mwaka gwa lukumi mu lwenda nsanvu mu munaana, ekitongole ekinoonyereza ku by’amateeka kyazuula nga Bannayuganda abasoba mu mitwalo kkumi be battibwa mu kiseera Amin we yabeerera mu bukulembeze. Abamu nno bagamba nti baawera n'abantu emitwalo asatu gamba nga mu firimu eyazannyibwa mu bbiri mukaaga eyitibwa The Last King of Scotland, eraga ebimu ku bikolwa eby’obwannakyemalira Amin bye yakola. Ebikolwa bya Amin byawandiikibwako ne mu kitabo ekyafuluma mu lukumi mu lwenda nsanvu mu musanvu, ekiyitibwa A State of Blood, ekyawandiikibwa Henry Kyemba, eyali omu ku Baminisita ba Amin era nga yakiwandiika amaze okudduka n'afuluma Uganda. Obufuzi bwa Amin bwatuuka ku nkomerero oluvannyuma lw'olutalo olwa Sabasaba olwalwanibwa wakati wa Uganda ne Tanzania. Mu lutalo luno, amagye ga Tanzania gaayambibwako Bannayuganda abaali baawaŋŋangukira mu ggwanga lya Tanzania olwo ne galumba Uganda. Olutalo luno nno lwatandika na butakkaanya obwabalukawo okumpi n'ensalo ya Uganda ne Tanzania nga kigambibwa nti abamu ku Bannayuganda abaali baawaŋŋanguka baali bakubye enkambi mu Tanzania okuliraana ensalo y’e Mutukula. Kino kyanyiiza Amin n'asindika eggye lya Uganda ne liyingira Tanzania okubakuba. Mu Gwekkumi ogwa lukumi mu lwenda nsanvu mu munaana, amagye ga Tanzania nga gawagirwa Bannayuganda abaali e Tanzania nago gavaamu omwasi eri ekikolwa kya Amin era ekyaddirira kwe kulumba Uganda. Amagye ga Amin gaali gayambibwako ag’e Libya era nga kkumi na lumu Ogwokuna lukumi mu lwenda nsanvu mu mwenda, ekibuga kya Uganda ekikulu, Kampala, kyawambibwa. Kino kyaleetera Amin okudduka n'abajaasi be abaali basigaddewo ne basibira e Libya.